ananddey/assamese-wiki-corpus huggingface dataset:
ত্ৰিবেণী আচাৰ্য

ত্ৰিবেণী আচাৰ্য (;) মুম্বাইবাসী এগৰাকী ভাৰতীয় সাংবাদিক আৰু এক্টিভিষ্ট। তেওঁ ঘাইকৈ যৌন সৰবৰাহ-বিৰোধী গোট ৰেচকিউ ফাউণ্ডেচনৰ সৈতে কৰা কামৰ বাবে জনাজাত। বিশ বছৰৰো অধিক সময় ধৰি ত্ৰিবেণী আচাৰ্যই বাধ্য হৈ যৌন ব্যৱসায়ত লিপ্ত হোৱা আৰু সৰবৰাহ কৰা যুৱতী আৰু মহিলাসকলক উদ্ধাৰ কৰিবলৈ অক্লান্ত ভাৱে কাম কৰি আহিছে আৰু তেওঁলোকক সেই জীৱন ঘূৰাই দিয়াৰ চেষ্টা কৰিছে আহিছে, যি জীৱন প্ৰকৃততে তেওঁলোকৰ প্ৰাপ্য। এতিয়ালৈকে তেওঁ তেওঁৰ সংগঠনৰ জৰিয়তে প্ৰায় চাৰি হাজাৰ ভুক্তভোগীক উদ্ধাৰ কৰিছে আৰু এটি নতুন জীৱন দিছে।

ৰেচকিউ ফাউণ্ডেচন নামৰ সেচ্ছাসেৱী সংস্থাটো ত্ৰিবেণীৰ স্বামী বালকৃষ্ণ আচাৰ্যই প্ৰতিষ্ঠা কৰিছিল, কিন্তু ২০০৫ চনত এক মটৰ দুৰ্ঘটনাত তেওঁৰ মৃত্যু হোৱাত ত্ৰিবেণীয়ে ইয়াৰ সভাপতিৰ দায়িত্ব গ্ৰহণ কৰে। সংগঠনটোৱে বলপূৰ্বক পতিতাবৃত্তিৰ বাবে বিক্ৰী কৰা আৰু ভাৰত, নেপাল আৰু বাংলাদেশৰ বিভিন্ন প্ৰান্তৰ মানৱ সৰবৰাহৰ চিকাৰ হোৱা ভুক্তভোগীসকলক উদ্ধাৰ, পুনৰ সংস্থাপন আৰু প্ৰত্যাৱৰ্তনৰ বাবে কাম কৰে। সংস্থাৰ কৰ্মীসকলে ১৯৯৩ চনৰ পৰা ‘পতিতালয় অভিযান’ চলাই আহিছে। সংগঠনটোৱে বছৰি মোটামুটি তিনিশজনী ছোৱালীক মুক্ত কৰে, আৰু লগতে সিহঁতক দিহা-পৰামৰ্শ (counseling), চাকৰিৰ প্ৰশিক্ষণ আৰু এইচ.আই.ভি. পৰীক্ষাৰ সুবিধা প্ৰদান কৰে।

আচাৰ্যৰ সভাপতিত্বত কৰা কামৰ বাবে ৰেচকিউ ফাউণ্ডেচনে বহুকেইটা ৰাষ্ট্ৰীয় আৰু আন্তঃৰাষ্ট্ৰীয় বঁটা লাভ কৰিছে। ২০০৮ চনত, গোটটোৱে মহিলা উদ্যোগীসকলৰ বাবে ‘স্ত্ৰী শক্তি বঁটা’ লাভ কৰিছিল। টাইৱানৰ ৰাষ্ট্ৰপতি মা ইং-জেউৱে আচাৰ্যলৈ টাইৱান ফাউণ্ডেশ্যন ফৰ ডেমক্ৰেচিৰ ‘এচিয়ান ডেমক্ৰেচি এণ্ড হিউমেন ৰাইটচ্ এৱাৰ্ড’ বঁটা প্ৰদান কৰাৰ লগতে ১,০০,০০০ আমেৰিকান ডলাৰৰ নগদ অনুদান আগবঢ়ায়। এই বঁটাৰ বাবে এজন প্ৰাক্তন ভুক্তভোগীয়ে ৰেচকিউ ফাউণ্ডেচনৰ নাম মনোনীত কৰিছিল, যাক সংগঠনটোৱে মানৱ সৰবৰাহকাৰীৰ হাতৰ পৰা ৰক্ষা কৰিছিল। ২০১১ চনত আচাৰ্যই নিজেই ট্ৰেইন ফাউণ্ডেচনৰ ‘চিভিল কাৰেজ প্ৰাইজ’ লাভ কৰিছিল। দৃঢ়তাৰে অশুভ শক্তিৰ বিৰুদ্ধে যুঁজ দিয়া সকলক বছৰি এই বঁটা প্ৰদান কৰা হয়। যৌন সৰবৰাহ, ঘৰুৱা হিংসা আৰু শিশু পৰ্ণগ্ৰাফীৰ বিৰূদ্ধে কাম কৰা মেক্সিকান সাংবাদিক লিডিয়া কেচ’ ৰিবেৰ’ৰ সৈতে যুটীয়াভাৱে আচাৰ্যক এই বঁটা প্ৰদান কৰা হৈছিল। ২০১৩ চনত, ৰেচিকিউ ফাউণ্ডেচনৰ সৈতে একেলগে কৰা কামৰ বাবে ত্ৰিবেণীক ‘ৱৰ্ল্ড অৱ চিলড্ৰেন হিউমেনিটেৰিয়ান এৱাৰ্ডেৰে’ সন্মানিত কৰা হয়। এই স্বীকৃতিৰ সৈতে নগদ ৭৫,০০০ ডলাৰৰ অনুদান আগবঢ়োৱা হৈছিল।

তথ্য উৎস

শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:সমাজকৰ্মী
শ্ৰেণী:সাংবাদিক
লেনা

লেনা মোহন কুমাৰ (জন্ম ১৯৮১), নিজৰ মঞ্চনাম লেনা নামে পৰিচিত, এগৰাকী ভাৰত।

প্ৰাৰম্ভিক জীৱন

লেনাৰ জন্ম মোহন কুমাৰ আৰু টিনা দম্পতীৰ ঘৰত কেৰালাৰ ত্ৰিছূৰত হৈছিল। তেওঁৰ মাতৃ টিনা এগৰাকী কেথলিক। তেওঁৰ পিতৃ ভাৰতীয় ষ্টেট বেংকৰ এজন বিষয়া আছিল। তেওঁৰ তাশা নামৰ এগৰাকী সৰু ভনীয়েক আছে।

লেনাই শিলঙত প্ৰাথমিক শিক্ষা গ্ৰহণ কৰে। তাৰ পিছত তেওঁ ত্ৰিছূৰৰ ছেভেন্থ ডে এডভেণ্টিষ্ট স্কুল আৰু হৰি শ্ৰী বিদ্যা নিধি স্কুলত অধ্যয়ন কৰে। পিছলৈ তেওঁ ত্ৰিছূৰৰ প্ৰজ্যোতি নিকেতন কলেজত অধ্যয়ন কৰে আৰু তাৰ পিছত মুম্বাইলৈ গৈ নিজৰ শিক্ষা সম্পূৰ্ণ কৰে।

লেনা ক্লিনিকেল মনোবিজ্ঞানত স্নাতকোত্তৰ ডিগ্ৰী লাভ কৰিছে। তেওঁ অভিনয় জীৱনত সক্ৰিয় হোৱাৰ আগতে মুম্বাইত ক্লিনিকেল মনোবিজ্ঞানী হিচাপে কাম কৰিছিল।

তেওঁৰ উল্লেখযোগ্য অভিনয়সমূহৰ ভিতৰত আছে সমালোচকৰ প্ৰশংসা লাভ কৰা ট্ৰাফিক (২০১১)। ইয়াৰ পিছত তেওঁ স্নেহাভিডু, ই আডুথা কালাথু, স্পিৰিট, লেফ্ট ৰাইট লেফ্ট আৰু এন্নু নিণ্টে মইদিন ছবিসমূহত সহায়ক চৰিত্ৰত অভিনয় কৰে।

লেনাই আদিল হুছেইনৰ সৈতে ব্ৰিটিছ-ভাৰতীয় ছবি ফুটপ্ৰিণ্টছ অন ৱাটাৰ-ত অভিনয় কৰে, যিখন ছবি নাথালিয়া ছ্যমে পৰিচালনা কৰে।

২০২০ চনত তেওঁ ঘোষণা কৰে যে তেওঁ এগৰাকী পৰিচালক হিচাপে আত্মপ্ৰকাশ কৰাৰ পৰিকল্পনা কৰিছে আৰু নতুন এখন প্ৰকল্পৰ প্ৰথম খচৰা সম্পূৰ্ণ কৰিছে।

২০২৩ চনত তেওঁ দ্য অটোবায়গ্ৰাফি অৱ গড নামৰ এখন গ্ৰন্থ প্ৰকাশ কৰে। এই গ্ৰন্থখন তেওঁৰ জীৱন আৰু মানসিক স্বাস্থ্য সম্পৰ্কীয় দৃষ্টিভংগীৰ ওপৰত আধাৰিত।

ব্যক্তিগত জীৱন

লেনাই ২০০৪ চনত অভিলাষ কুমাৰৰ সৈতে বিবাহবন্ধনত আবদ্ধ হৈছিল। ২০১৩ চনত তেওঁলোকে বিবাহবিচ্ছেদ কৰে।

২৭ ফেব্ৰুৱাৰী ২০২৪ তাৰিখে তেওঁ ঘোষণা কৰে যে তেওঁ গ্ৰুপ কেপ্টেইন প্ৰশান্ত নায়াৰৰ সৈতে বিবাহ কৰিছে। প্ৰশান্ত নায়াৰ গগনযান মহাকাশ অভিযানৰ বাবে নিৰ্বাচিত এজন মহাকাশচাৰী।

তথ্যসূত্ৰ

বাহ্যিক সংযোগ

শ্ৰেণী:ভাৰতীয় অভিনেত্ৰী
ফাৰ্ডিনাণ্ড লাচালে

ফাৰ্ডিনাণ্ড জ'হান গটলিয়েব লাচালে (; (১১ এপ্ৰিল ১৮২৫ - ৩১ আগষ্ট ১৮৬৪) আছিল জাৰ্মানীৰ এজন বিচাৰক, দাৰ্শনিক, তথা সমাজতান্ত্ৰিক ৰাজনৈতিক কৰ্মী. তেওঁক জাৰ্মানীত এজন আন্তৰ্জাতিক আৰ্হিৰ সমাজ পৰিৱৰ্তনকাৰীৰ ৰূপত চোৱা হয়। শ্ৰমিক আন্দোলনৰ সৈতে ঘাইকে জড়িত, তেওঁ আছিল সৰ্ব জাৰ্মান শ্ৰমিক সংঘৰ প্ৰতিষ্ঠাপক। সেই সময়ৰ তেওঁৰ প্ৰধান ৰাজনৈতিক প্ৰশ্ন আৰু তেওঁৰ অনুগামীৰ সুবিধাবাদী মনোভাবৰ বাবে কাৰ্ল মাৰ্ক্স আৰু ফ্ৰাইড্ৰিচ এঞ্জেল্সৰ তীব্ৰ সমালোচনা হ'ল।

তথ্য সংগ্ৰহ

বাহ্যিক সংযোগ

.

শ্ৰেণী:জাৰ্মানীৰ ব্যক্তি
শ্ৰেণী:দাৰ্শনিক
জিএছটি

সামগ্ৰী আৰু সেৱা কৰ বা চমুকৈ জিএছটি হৈছে ভাৰতত সামগ্ৰী আৰু সেৱাৰ যোগানৰ ওপৰত ব্যৱহৃত পৰোক্ষ কৰ। ইয়াত কেইটামান ৰাজ্যিক কৰৰ বাহিৰে প্ৰায় সকলো পৰোক্ষ কৰ অন্তৰ্ভুক্ত কৰা হৈছে। উৎপাদন প্ৰক্ৰিয়াৰ প্ৰতিটো স্তৰতে জি এছ টি আৰোপ কৰা হয় যদিও অন্তিমগৰাকী গ্ৰাহক বা চূড়ান্ত উপভোক্তাগৰাকীৰ বাহিৰে উৎপাদনৰ বিভিন্ন পৰ্যায়ৰ সকলো পক্ষক ঘূৰাই দিয়াৰ উদ্দেশ্যে আৰু গন্তব্যস্থানভিত্তিক কৰ হিচাপে ইয়াক সংগ্ৰহ কৰা হয়। পূৰ্বৰ কৰসমূহৰ দৰে ইয়াক আৰম্ভণিতেই সংগ্ৰহ কৰা নহয়।

কৰ সংগ্ৰহৰ বাবে সামগ্ৰী আৰু সেৱাসমূহক পাঁচটা ভিন্ন কৰ স্তূপত ভাগ কৰা হয়। এইকেইটা হৈছে ক্ৰমে ০% অৰ্থাৎ কৰমুক্ত, ৫%, ১২%, ১৮% আৰু ২৮%। কিন্তু পেট্ৰলিয়ামজাত সামগ্ৰী, নিচাযুক্ত পানীয়, আৰু বিদ্যুতৰ ওপৰত জি এছ টিৰ অধীনত কৰ আৰোপ কৰা নহয় আৰু ইয়াৰ পৰিৱৰ্তে পূৰ্বৰ কৰ ব্যৱস্থা অনুসৰি ভিন্ন ৰাজ্য চৰকাৰে পৃথকে পৃথকে কৰ আৰোপ কৰে।

ভাৰত চৰকাৰে ভাৰতীয় সংবিধানৰ এশ এক সংখ্যক সংশোধনী ৰূপায়ণৰ জৰিয়তে ২০১৭ চনৰ ১ জুলাইৰ পৰা এই কৰ কাৰ্যকৰী কৰে। ইয়াৰ লগে লগে কেন্দ্ৰীয় আৰু ৰাজ্য চৰকাৰে পূৰ্বে আৰোপ কৰা কৰসমূহৰ ঠাই জিএছটিয়ে গ্ৰহণ কৰে।

কৰৰ হাৰ আৰু নীতি-নিয়মসমূহ জিএছটি পৰিষদৰ দ্বাৰা পৰিচালিত হয় আৰু ই কেন্দ্ৰীয় চৰকাৰ আৰু সকলো ৰাজ্যৰ বিত্তমন্ত্ৰীসকলক লৈ গঠিত।

তথ্য সংগ্ৰহ

শ্ৰেণী:অৰ্থনীতি
শ্ৰেণী:ভাৰতৰ কৰ প্ৰণালী
ইমা কৈথেল

ইমা কৈথেল বা নুপি কৈথেল হৈছে ভাৰতৰ মণিপুৰ ৰাজ্যৰ ৰাজধানী ইম্ফলত একমাত্ৰ মহিলাসকলৰ দ্বাৰা পৰিচালিত এখন বজাৰ। ই মণিপুৰ ৰাজ্যৰ এক বাণিজ্যিক কেন্দ্ৰ আৰু এক জনপ্ৰিয় পৰ্যটন আকৰ্ষণ। পাচলি, ফল, বস্ত্ৰ, পুতলা মাছ, মচলা আৰু বাচন-বৰ্তন আদি সামগ্ৰী বজাৰত উপলব্ধ। ই এছিয়াৰ সৰ্ববৃহৎ মহিলাৰ দ্বাৰা পৰিচালিত বজাৰ।

নাম

স্থানীয় মেইতেই ভাষাত এই বজাৰ খনৰ নাম ইমা কৈথেল বা নুপি কৈথেল বোলে। আক্ষৰিকভাবে মণিপুৰী ভাষাত ইমা মানে 'মাতৃ' আৰু কৈথেল মানে বজাৰ। সেইদৰে নুপি মানে হৈছে মহিলা। গতিকে ইয়াৰ নামৰ অৰ্থ হৈছে 'মাতৃৰ বজাৰ' বা 'মহিলাৰ বজাৰ'। বৰ্তমান ইয়াক 'ইমা মাৰ্কেট' বুলিও কোৱা হয়।

ইতিহাস

১৫৩৩ চনত লালুপ-কাবা নামৰ শ্ৰমিক প্ৰণালী জাপি দিয়াৰ পিছত ১৬ শতিকাত বজাৰখন প্ৰতিষ্ঠা কৰা হৈছিল। লালুপ-কাবা মণিপুৰৰ এক বলপূৰ্বক শ্ৰমিক প্ৰণালী আছিল যাৰ বাবে মেইতেই সম্প্ৰদায়ৰ পুৰুষ সদস্যসকলে দূৰদেশত কাম কৰা বা সেনাত সেৱা আগবঢ়োৱা বাধ্যতামূলক। এই প্ৰণালীৰ ফলস্বৰূপে মহিলাসকলে তেওঁলোকৰ পথাৰৰ খেতি কৰি বা বস্ত্ৰ উৎপাদন কৰি আৰু তাৰ পিছত সামগ্ৰীবোৰ বজাৰত বিক্ৰী কৰি তেওঁলোকৰ পৰিয়ালক সহায় কৰিব লগা হৈছিল। এই বজাৰসমূহৰ ফলত সংগঠিত ইমা কৈথেল গঠন হৈছিল। ইয়াৰ ফলত ইমা কৈথেলৰ মহিলাসকলে আন্দোলন কৰে আৰু ইয়াৰ প্ৰতিক্ৰিয়াস্বৰূপে ব্ৰিটিছে বিদেশী আৰু বাহ্যিক ক্ৰেতাসকলক ইমা কৈথেলৰ স্থাৱৰ আৰু অস্থাৱৰ সম্পত্তিসমূহ বিক্ৰী কৰিবলৈ চেষ্টা কৰিছিল। ইয়াৰ ফলত অন্যান্য কাৰণৰ ভিতৰত নুপি লান বা মহিলাৰ যুদ্ধ হৈছিল। অৱশেষত ভাৰতত জাপানী আক্ৰমণৰ সৈতে এয়া বন্ধ হয়।

ভাৰতৰ স্বাধীনতাৰ পিছত বজাৰখনে বাণিজ্যিক কেন্দ্ৰ আৰু সামাজিক-ৰাজনৈতিক আলোচনাৰ কেন্দ্ৰ হিচাপে পুনৰ গুৰুত্ব লাভ কৰে। ২০১৬ চনৰ ইম্ফল ভূমিকম্পত কমপ্লেক্সটো ক্ষতিগ্ৰস্ত হৈছিল। এই ভূমিকম্পৰ ফলত প্ৰায় ৮০০ বিক্ৰেতাৰ জীৱিকা প্ৰভাৱিত কৰিছিল।

বিৱৰণ

ইমা কৈথেল কেন্দ্ৰীয় ইম্ফলৰ পুৰাণ বজাৰৰ স্থানত পুনৰ নিৰ্মাণ কৰা এক কমপ্লেক্স খাৱাইৰামবন্দ বজাৰত অৱস্থিত। ই কাংলা দুৰ্গৰ পশ্চিমে আৰু থাঙ্গল বজাৰ এলেকাৰ বীৰ টিকেন্দ্ৰজিৎ পথত অৱস্থিত। এই কমপ্লেক্সত তিনিটা ডাঙৰ অট্টালিকা আৰু ইয়াৰ স্থাপত্যত পেগোডা আৰু কলোনাড দেখিবলৈ পোৱা যায়। মূল পথটোৰ উত্তৰে দুটা আৰু দক্ষিণে এটা অট্টালিকা অৱস্থিত। ভৱনবোৰ বস্ত্ৰ আৱাস শাখা আৰু ঘৰুৱা সামগ্ৰী শাখাত পৃথক কৰা হৈছে। মুখ্য অট্টালিকাৰ পূবে এটা ডাঙৰ টিন আৰু টাৰ্প ব্যৱস্থাত বজাৰৰ তলত ষ্টলৰ এটা অংশও আছে। বজাৰৰ মুখ্য ভৱনসমূহত বিপণি স্থাপন কৰিবলৈ বাৰ্ষিক পৌৰ নিগমৰ মাচুল আৰোপ কৰা হয়। ২০১০ চনত নিৰ্মাণৰ সময়ত ১৬ বৰ্গফুট বিপণিৰ মাচুল ১,৪০,০০০ টকা আছিল। বিপণিসমূহ থকা বিক্ৰেতাসকলৰ বাবে এক অনুজ্ঞা পত্ৰৰ প্ৰণালী আছে। বজাৰত যিকোনো দিনতে প্ৰায় ৫০০০-৬০০০ মহিলা বিক্ৰেতা থাকে। ২০১৭ চনলৈকে বজাৰৰ বিক্ৰেতাসকলে ৭৩,০০০ টকাৰ পৰা ২,০০,০০০ টকাৰ ভিতৰত বাৰ্ষিক লাভ অৰ্জন কৰিছিল। বজাৰৰ বাৰ্ষিক টাৰ্ণঅ'ভাৰ ৪০-৫০ কোটিৰ ভিতৰত হ'ব বুলি অনুমান কৰা হয়।

ব্যৱস্থাপনা

বজাৰখন ইয়াৰ বিক্ৰেতাসকলৰ এক সংঘৰ দ্বাৰা পৰিচালিত হয়। ই কেৱল কমেও এবাৰ বিয়া হোৱা মহিলাসকলক বিপণি স্থাপন কৰিবলৈ অনুমতি দিয়াৰ এক ৰীতি বজাই ৰাখে। মহিলা বিক্ৰেতাসকলৰ ভিতৰত মণিপুৰৰ উগ্ৰবাদৰ বাবে বিবাহ বিচ্ছেদ হোৱা বা বিধৱা হোৱা মহিলা অধিক।

তথ্য উৎস

শ্ৰেণী:মণিপুৰ
শ্ৰেণী:ভাৰতৰ পৰ্যটনস্থলী
ছুজান ৰীড (গায়িকা)

ছুজান কেথেৰিন ৰীড (ইংৰাজী: Susan Catherine Reed; ১১ জানুৱাৰী ১৯২৬ – ২৫ এপ্ৰিল ২০১০) এগৰাকী আমেৰিকান গায়িকা, বীণাবাদক আৰু জিথাৰবাদক। নিউয়ৰ্কৰ লোক-সংস্কৃতি ক্ষেত্ৰৰ নিয়মীয়াকৈ প্ৰকাশিত লাইফ নামৰ আলোচনীয়ে ১৯৪৫ চনত তেওঁক "দ্য পেট অৱ মানহাটান নাইটক্লাবাৰছ" বুলি অভিহিত কৰিছিল।

জীৱন আৰু কেৰিয়াৰ

১৯২৬ চনৰ ১১ জানুৱাৰীত দক্ষিণ কেৰ’লিনাৰ কলম্বিয়াত ছুজান ৰীডৰ জন্ম হৈছিল৷ তেওঁৰ পিতৃ ইছাড’ৰা বেনেট এজন নাট্য প্ৰচাৰক আৰু অভিনেতা আছিল আৰু মাতৃৰ নাম আছিল ডেনিয়েল৷ তেওঁলোক ৰ পৰিয়ালৰ সৈতে লোকসংগীত সংগ্ৰাহক কাৰ্ল ছেণ্ডবাৰ্গ আৰু সংগীতজ্ঞ হাড্ডি লেডবেটাৰ পৰিয়ালৰ আৰু এবে থিয়েটাৰ কোম্পানীৰ ভ্ৰমণকাৰী আইৰিছ অভিনেতা আৰু সংগীতজ্ঞসকলৰ বন্ধুত্বপূৰ্ণ সম্পৰ্ক আছিল। পৰিয়ালৰ সৈতে নিউয়ৰ্ক চহৰলৈ যোৱাৰ পিছত তেওঁৰ ডাঙৰ ভাতৃ জেৰেডক আৰু তেওঁ ব্যক্তিগত আনন্দোসৱ আৰু চিকিৎসালয়ত সুস্থ হৈ উঠা আহত সৈনিকসকলৰ বাবে জিথাৰ, বীণা আৰু অটোহাৰ্প গান পৰিবেশন কৰিবলৈ আৰম্ভ কৰে। তেওঁ প্ৰথমে চিত্ৰশিল্পী হোৱাৰ আকাংক্ষা কৰিছিল যদিও পৰবৰ্তী সময়ত তেওঁ সংগীতক আঁকোৱালি লয়৷

ৰীডে লোক-বেলাড আৰু অন্যান্য পৰম্পৰাগত গীতৰ পৰিবেশনেৰে তাৎক্ষণিক সফলতা লাভ কৰে আৰু বাৰ্ল আইভছৰ সৈতে ৰেডিঅ' আৰু টিভি শ্ব'ত পৰিবেশন কৰে। ১৯৪৫ চনত ঊনৈশ বছৰ বয়সত নিউয়ৰ্কৰ টাউন হলত প্ৰথমবাৰৰ বাবে তেওঁ অংশগ্ৰহণ কৰে আৰু তাৰ পিছত ৰাষ্ট্ৰীয় ভ্ৰমণ কৰে। ১৯৪৮ চনত তেওঁ জিন ক্ৰুপাৰ সৈতে গ্লেমাৰ গাৰ্ল (নাইট ক্লাব গাৰ্ল অৱ ইউ.কে. নামেৰে পুনৰ নামকৰণ কৰা হয়) ছবিত জড়িত হয়, এই ছবিখনে ইংৰাজ লোকগায়িকা শ্বাৰলী আৰু ডলী কলিন্সক প্ৰত্যক্ষভাৱে অনুপ্ৰাণিত কৰিছিল।

তথ্য সংগ্ৰহ

শ্ৰেণী:আমেৰিকান কণ্ঠশিল্পী
বাঁহ পূজা

বাঁহ পূজা অসমৰ অবিভক্ত গোৱালপাৰা জিলাৰ এটি উল্লেখযোগ্য লোকানুষ্ঠান। মদন চতুৰ্দশীৰ দিনা এই পূজা এই জিলাত অনুষ্ঠিত হয়। নাৰীৰ প্ৰৱেশ ৰুদ্ধ এই পূজাত বাঁহ এডালক সুসজ্জিত কৰি বাঁহৰ জন্মৰপৰা চিতা নিৰ্মাণলৈকে সমস্ত কথাকে গীত আৰু নৃত্যৰ যোগেদি প্ৰকাশ কৰাটো বাঁহ পূজাৰ আকৰ্ষক দিশ। হাজং আৰু ৰাজবংশীসকলে বসন্ত কালত। উদযাপন কৰা বাঁহ পূজাত মদন আৰু গোপালৰ প্ৰতীকৰূপে তিনিডাল বাঁহ চাফ-চিকুণ কৰি লয়। প্ৰথম ডালত বগা কাপোৰ, দ্বিতীয় ডালত ৰঙা কাপোৰ আৰু তৃতীয় ডালত জাকৈ, খালৈ আৰু এখন অৰ্ধভগ্ন নাঙল আঁৰি লোৱাটো মন কৰিবলগীয়া। প্ৰথম দুডাল বাঁহৰ শীৰ্ষস্থানত দুটা চোঁৱৰ বান্ধি ওচৰা-উচৰিকৈ পোতা হয়। তৃতীয় ডাল অলপ আঁতৰত সংস্থাপন কৰা নিয়ম। বাঁহ কেইডালৰ গুৰিত তিনিদিন জুৰি পূজা-অৰ্চনা চলে। ডেকা-বুঢ়া নিৰ্বিশেষে বিভিন্ন বাদ্য বজাই গীত আৰু নৃত্যেৰে বাঁহ দেৱতাক তুষ্ট কৰাৰ প্ৰযত্ন চলায়। ড॰ ধীৰেন দাসে গোৱালপৰীয়া লোকসংস্কৃতি আৰু লোকগীতত গোৱালপৰীয়া বাঁহ পূজাৰ গীতক বহলভাৱে দুটা ভাগত ভগাইছে -বাঁহ পৰ্ব আৰু ভাং পৰ্ব। বাঁহ পৰ্ব উপবিভাগবোৰ হ’ল -বাঁহ সৃজন, চোৱৰ সৃজন, কাপোৰ সৃজন, মদনকামৰ বাঁশ আৰু বাঁহ খেলা। ভাং পৰ্বত শিৱ-পাৰ্বতীৰ কথা পোৱা যায়। যেনে—
বাইছখান ডেকিৰে তাৰ তেইসখান কুলা। ঠেকিয়া ঠুকিয়া নিল জটিয়া ভাংগেৰ গুৰা।

গোৱালপাৰাৰ পশ্চিম অঞ্চলত মহা পয়োভৰেৰে উদ্যাপিত বাঁহ পূজাক ড॰ ধীৰেন দাসে চাৰিটা উপবিভাগত শ্ৰেণীভুক্ত কৰিছে—মদন কাম, কামদেৱ, চাতালি বাঁশ আৰু অকাল বাঁহ। শ্ৰদ্ধেয় শিৱানন্দ শৰ্মাৰ দৃষ্টিত, মদনকাম পূজা প্ৰকৃততে লিংগ পূজা। স্থান। বিশেষে মুছলমানসকলেও এই পূজাত ভাগ লয়। তেতিয়া তাক মাদাৰ, মীদাৰবা দাকা পূজা কোৱা হয়। জনশ্ৰুতিমতে, জয়জয়তে এহাল নিঃসন্তান মুছলমান দম্পতীয়ে সভক্তিৰে এই পূজা কৰি সন্তানৰ মুখ দেখিছিল। বহু থানত মাদাৰ দেৱতাৰ প্ৰতীক ৰূপে এডাল বাঁহ পোতাটো তাৎপৰ্যপূৰ্ণ। উত্তৰ কামৰূপত প্ৰচলিত পাওৰা বা পাউৰা উৎসৱ, দহৰ ফুৰোৱা অথবা ভঠেলি অনুষ্ঠানকো বাঁহ পূজাৰেই প্ৰকাৰ ভেদ আখ্যা দিব পাৰি।

তথ্য সংগ্ৰহ

শ্ৰেণী:অসমৰ উৎসৱসমূহ
ৱিকিপিডিয়া বট

ৱিকিপিডিয়া বট একপ্ৰকাৰৰ ইণ্টাৰনেট বট যি স্বয়ংক্ৰিয় বা অৰ্ধ-স্বয়ংক্ৰিয় ভাবে পূৰ্বনিৰ্ধাৰিত উদ্দেশ্য পুনৰাবৃত্তিমূলক সম্পাদনাসমূহ কৰে। ৱিকিপিডিয়াত মানুহৰ বাবে কৰা অত্যন্ত দুৰূহ আৰু সময় অপব্যয়ক কাৰ্য সম্পাদন কৰিবলৈ বট ব্যৱহাৰ কৰা হয়। উদাহৰণ স্বৰূপে ৱিকিপেকিপেৰাৰ বিভিন্ন ভাষা সংস্কৰণত লাখ লাখ প্ৰবন্ধ সৃষ্টি কৰা এলএছজেবট।
অসমীয়া ৱিকিপিডিয়াত সদস্য অন্তৰ্ভুক্তিৰ পিছত আদৰণিমূলক বাৰ্তা প্ৰেৰণ কৰিবলৈও ৱিকিতনবীৰবট ব্যৱহাৰ কৰা হয়।

কাৰ্যকলাপসমূহ

সৰল আৰু পুনৰাবৃত্তি কৰিবলগীয়া কাম যেনে সচৰাচৰ ভুল বানান আৰু সজ্জাৰ সমস্যা সংশোধন কৰিবলৈ, বা পৰিসাংখ্যিক তথ্যৰ পৰা মানক বিন্যাসত ভূগোল প্ৰবিষ্টি আৰম্ভ কৰিবলৈ ইণ্টাৰনেট বট নামৰ কম্পিউটাৰ প্ৰ'গ্ৰামবোৰ প্ৰায়ে ব্যৱহাৰ কৰা হয়। ৱিকিপিডিয়া বটৰ সৈতে প্ৰবন্ধ সৃষ্টি কৰা এজন বিতৰ্কিত অৱদানকাৰীয়ে কিছু দিনত ছুইডিছ ৱিকিপিডিয়াত ১০,০০০টা লৈকে প্ৰবন্ধ সৃষ্টি কৰা বুলি জানিব পৰা গৈছে। ইয়াৰ উপৰিও সাধাৰণ সম্পাদনা ত্ৰুটি কৰিলে সম্পাদকক স্বয়ংক্ৰিয়ভাৱে অধিসূচনা দিবলৈ বট প্ৰস্তুত কৰা হৈছে (যেনে অমিল উদ্ধৃতি বা অমিল উপধায়ক)। বটসকলে নিষিদ্ধ সম্পাদকৰ কাম হিচাপে মিছাভাৱে চিনাক্ত কৰা সম্পাদনাসমূহ অন্যান্য সম্পাদকসকলে পুনৰুদ্ধাৰ কৰিব পাৰে। দ্ৰুততাৰে ধ্বংসপ্ৰৱণতা চিনাক্ত আৰু প্ৰত্যাৱৰ্তন কৰিবলৈ এটা ধ্বংসপ্ৰৱণতা-প্ৰতিৰোধী বটৰ প্ৰগ্ৰাম ব্যৱহাৰ কৰা হয়। সক্ৰিয়কৰণৰ আগতে ৱিকিপিডিয়াত বট অনুমোদিত হ'ব লাগিব। এণ্ড্ৰিউ লিহৰ মতে, ৱিকিপিডিয়াৰ বৰ্তমান লাখ লাখ সংখ্যক প্ৰবন্ধলৈ সম্প্ৰসাৰণ এনে বটৰ ব্যৱহাৰ অবিহনে কল্পনা কৰা কঠিন হলহেঁতেন।

বটৰ প্ৰকাৰ

বটসমূহে সম্পাদন কৰা কাৰ্যৰ ভিত্তিত ইহঁতক ভাগ কৰা হয়। উল্লেখযোগ্য বটৰ প্ৰকাৰ সমূহ হ'ল :

সমল সৃষ্টি, যেনে প্ৰক্ৰিয়া সৃষ্টিকৰণ
ত্ৰুটি ঠিক কৰা, যেনে কপি সম্পাদনা বা লিংক ৰটৰ উল্লেখ
সংযোগকৰ্তা, যেনে হাইপাৰলিংকৰ সৈতে আন স্থানত সমলৰ সৈতে যোগ
লেবেলসমূহৰ সৈতে সমল টেগ কৰা
কেৰাণী, প্ৰতিবেদন আপডেট কৰা আৰু
আৰ্কাইভ আলোচনা বা কাৰ্য্যসমূহ মীমাংসা কৰা
স্পাম বা অপব্যৱহাৰৰ বিৰুদ্ধে সংযম প্ৰণালী
ব্যৱহাৰকাৰীসকলক উদগনি দিবলৈ পৰামৰ্শকৰ্তা প্ৰণালী
অধিসূচনাসমূহ, যেনে পুশ্ব প্ৰযুক্তি আৰু পুল প্ৰযুক্তি

তথ্য উৎস

সংযোগ

Wikipedia:Bot policy
Wikidata item for Wikipedia:Bots, ৱিকিপিডিয়াৰ বট প্ৰকল্পৰ তালিকা

শ্ৰেণী:ৱিকিপিডিয়া
যমুনা গুৰুং (ফুটবলাৰ)

যমুনা গুৰুং এগৰাকী নেপালী ফুটবল খেলুৱৈ। তেওঁ নেপালৰ মহিলা ৰাষ্ট্ৰীয় ফুটবল দল প্ৰাক্তন অধিনায়ক।

আন্তঃৰাষ্ট্ৰীয় ফুটবল খেলত ২১টা গ'ল আৰু ঘৰুৱা লীগ ফুটবলত ৩৫টা গ'ল ৰেৰ্কডেৰে‍ গুৰুং আটাইতকৈ সফল আৰু প্ৰসিদ্ধ নেপালী মহিলা ফুটবল খেলুৱৈ। প্ৰশিক্ষক কুমাৰ কাটুৱাল কয়,"গুৰুং আমাৰ দলৰ বাবে এক মূল্যৱান সম্পদ। তেওঁৰ ক্লিনিকেল ফিনিচিং হৈছে আমাৰ মাৰাত্মক অস্ত্ৰ। তেওঁ অতি নম্ৰ আৰু শালীন আৰু তেওঁ নিজৰ কাম ভালদৰে বুজি পায়। তেওঁক দলৰ অধিনায়ক হিচাপে পাই মই অতি গৌৰৱান্বিত।"

তথ্যসূত্ৰ

শ্ৰেণী:জীৱিত ব্যক্তি
শ্ৰেণী:নেপালৰ ব্যক্তি
শ্ৰেণী:ক্ৰীড়াবিদ
শ্ৰেণী:নাৰী
শ্ৰেণী:ফুটবল খেলুৱৈ
পাৰিজাত (শিশু আলোচনী)

পাৰিজাত অসমীয়া ভাষাৰ এখনি মাহেকীয়া শিশু আলোচনী। ১৯৪১ চনত (১৯৪০ চন) কলকাতাৰ পৰা প্ৰকাশিত আলোচনীখনৰ সম্পাদক আছিল ডা° দীননাথ শৰ্মা। শিশু উপযোগী সচিত্ৰ আলোচনীখনত প্ৰবন্ধ, গল্প, কবিতা প্ৰকাশ কৰিছিল। “পাৰিজাত’’ত যুক্তাক্ষৰ সৰলীকৰণ প্ৰক্ৰিয়া আৰম্ভ কৰা হৈছিল। উদাহৰণস্বৰূপে, সুন্দৰ, সন্ধান, অনুষ্ঠান আদি সুন্ দৰ, সন্ ধান, অনুষ্ ঠান আদি ৰূপত লিখা হৈছিল। পাৰিজাতৰ যোগেদি “আমাৰ দেশৰ কিশোৰ-কিশোৰী, ভাৱী উত্তৰাধিকাৰীসকলৰ হিত সাধনৰ সম্ভাৱনাক আৰু বেছি নিশ্চিত, আৰু বেছি শক্তিশালী কৰি তোলা’’ৰ পৰিকল্পনা কৰা হৈছিল।

আলোচনীখন ৩নং গোবিন্দ বোস লেন, ভৱানীপুৰ, আৱাহন প্ৰিণ্টাৰ্ছ, কলিকতাত দীননাথ শৰ্মাৰ দ্বাৰা মুদ্ৰিত আৰু প্ৰকাশিত হৈছিল। চাৰি বছৰ কাল পাৰিজাত প্ৰকাশ হৈ আছিল। আলোচনীখনৰ লেখকসকল আছিল ক্ৰমে, অতুল চন্দ্ৰ হাজৰিকা, তৰুণ চন্দ্ৰ পামেগাম, হৰেন্দ্ৰ নাথ কলিতা, কুমুদেশ্বৰ বৰঠাকুৰ, ৰাজমোহন নাথ, জ্যোতিপ্ৰসাদ আগৰৱালা, অতুল চন্দ্ৰ বৰুৱা আদি।

তথ্য সূত্ৰ

শ্ৰেণী:অসমীয়া আলোচনী
শ্ৰেণী:অসমীয়া শিশু আলোচনী
শ্ৰেণী:অধুনালুপ্ত আলোচনী
দেৱনাগৰী ক

ক (क) (कवर्ण কৱৰ্ণ) দেৱনাগৰী ব্যঞ্জন বৰ্ণমালাৰ প্ৰথম আখৰ। ক আখৰৰ উৎস ব্ৰাহ্মি আখৰ 𑀓 , যি গুপ্ত লিপিৰ আখৰ হিচাপে অলপ সলনি হৈ দেৱনাগৰী কৰ ৰূপ ল'লে। ইয়াৰপৰা উদ্ভৱ হোৱা আখৰ গুজৰাটী (ક) আৰু মোদী ক।

ব্যৱহাৰ

দেৱনাগৰী কক [kə] আৰু কোনো কোনো ক্ষেত্ৰত [k] উচ্চাৰণ কৰা হয়। তলৰ উদাহৰণত कৰ অন্তৰ্নিহিত স্বৰধ্বনিও উচ্চাৰণ কৰা হয়।
नकली = নাকালি "নকল"
তলৰ উদাহৰণত, कৰ অন্তৰ্নিহিত স্বৰধ্বনি উচ্চাৰণ কৰা নহয়।
बकवास = বক্বাচ "অৰ্থহীন"

পাৰ্চী আৰু আৰবী ভাষাৰ পৰা লোৱা কোনো কোনো শব্দত প্ৰকৃত উচ্চাৰণৰ অধিক কাষ চাপিবলৈ দেৱনাগৰী কৰ লগত নুক্তা প্ৰয়োগ কৰা হয়।
क़दम = কদম "খোজ"

कৰ যুক্তাক্ষৰ

क + त(t̪) এ অস্বাভাৱিক ৰূপৰ kt̪ প্ৰদান কৰে

क + ष(ʂ) এ অস্বাভাৱিক ৰূপৰ kʂ প্ৰদান কৰে

ङ(ŋ) + क এ ŋk দিয়ে য'ত ङ कৰ ওপৰত থাকে

क + ख(kʰ) এ kkʰ দিয়ে য'ত দেৱনাগৰী ক দেৱনাগৰী খৰ ওপৰত থাকে
क + ल(l̪) এ kl̪ দিয়ে য'ত क लৰ ওপৰত থাকে
क + व(ʋ) এ kʋ দিয়ে য'ত क वৰ ওপৰত থাকে
क + न(n̪) এ kn̪  দিয়ে য'ত न বিপৰীত দিশে কৰি कৰ হুকৰ তলত দিয়া হয়.

গণিতত

আৰ্যভট্টৰ ব্যৱহাৰ

ভাৰতীয় সংখ্যা প্ৰণালীৰ সৃষ্টিৰ পাছতো আৰ্যভট্টে দেৱনাগৰী আখৰসমূহক প্ৰায় গ্ৰীকসকলৰ দৰে সংখ্যা লিখিবলৈ ব্যৱহাৰ কৰিছিল। कৰ ভিন্ন ৰূপৰ মূল্যসমূহ তলত দিয়া হ'ল--
क [kə] = 1 (१)
कि [ki] = 100 (१००)
कु [ku] = 10,000 (१० ०००)
कृ [kṛ] = 1,000,000 (१० ०० ०००)
कॢ [kḷ] = 10×108 (१०८)
के [keː] = 10×1010 (१०१०)
कै [kəi] = 10×1012 (१०१२)
को [koː] = 10×1014 (१०१४)
कौ [kəu] = 10×1016 (१०१६)

তবলাত

क (ক), कि (কি), क (কে) তবলাৰ বাঁও হাতেৰে বজোৱা এটি বোল।

তথ্য সংগ্ৰহ

Kurt Elfering: Die Mathematik des Aryabhata I. Text, Übersetzung aus dem Sanskrit und Kommentar. Wilhelm Fink Verlag, München, 1975, ISBN 3-7705-1326-6
Georges Ifrah: The Universal History of Numbers. From Prehistory to the Invention of the Computer. John Wiley & Sons, New York, 2000, ISBN 0-471-39340-1.
B. L. van der Waerden: Erwachende Wissenschaft. Ägyptische, babylonische und griechische Mathematik. Birkhäuser-Verlag, Basel Stuttgart, 1966, ISBN 3-7643-0399-9

শ্ৰেণী:দেৱনাগৰী ব্যঞ্জনবৰ্ণ
তৰোৱাল

তৰোৱাল হৈছে দীঘল, সূচল ৰূপৰ অস্ত্ৰ যাৰ এফালে ধাৰযুক্ত চোকা অংশ থাকে আৰু হাতত ধৰি ব্যৱহাৰ কৰিবলৈ কাঠৰ অংশ থাকে। এই অস্ত্ৰটোৰ উদ্দেশ্য হৈছে ছিঙা, কটা, বা আঘাত কৰা। তৰোৱাল পুৰণি যুগৰ পৰা আধুনিক সময়লৈকে বিভিন্ন সংস্কৃতি আৰু যুদ্ধত গুৰুত্বপূৰ্ণ অস্ত্ৰ হিচাপে ব্যৱহাৰ হৈ আহিছে।

ইতিহাস

তৰোৱালৰ উৎপত্তি প্ৰায় ৩,৩০০ খ্ৰীষ্টপূৰ্বতে তাম্ৰযুগত হোৱা বুলি ধৰা হয়। আৰম্ভণিত ব্ৰোঞ্জেৰে তৰোৱাল নিৰ্মাণ কৰা হৈছিল। মধ্যযুগত তৰোৱাল ইউৰোপীয় নাইটসকলৰ মুখ্য অস্ত্ৰ আছিল, আৰু ইচলামিক বিশ্ব, ভাৰত, জাপান, আৰু চীনতো এই অস্ত্ৰ বহু প্ৰসিদ্ধ আছিল।

গঠন

তৰোৱালৰ মূল অংশসমূহ হ'ল:
ব্লেড (Blade): কাটিবলৈ ব্যৱহৃত ধাৰ থকা অংশ, সচৰাচৰ ইস্পাতেৰে তৈয়াৰী।
মুঠি (Hilt): হাতত ধৰি ব্যৱহাৰ কৰাৰ অংশ।
গাৰ্ড (Guard): আঙুলিসমূহ সুৰক্ষিত ৰাখে, বিশেষকৈ প্ৰতিপক্ষৰ আঘাতৰ পৰা।
পোমেল (Pommel): মুঠিৰ শেষ অংশ, যিটো বেলেন্স আৰু দৃঢ়তা প্ৰদান কৰে।

প্ৰকাৰ

বিভিন্ন সংস্কৃতি আৰু সময় অনুসৰি তৰোৱালৰ বহু প্ৰকাৰ আছে:
কাটানা (Katana): জাপানী এক-ধাৰযুক্ত দীঘল তৰোৱাল।
সাবাৰ (Sabre): ইউৰোপীয় আৰু মধ্য এচিয়ান এক-ধাৰযুক্ত বেঁকা তৰোৱাল।
লোঙছ'ৰ্ড (Longsword): ইউৰোপত ব্যৱহৃত দীঘল, দু-ধাৰযুক্ত তৰোৱাল।
কৃপাণ: ভাৰতীয় উপমহাদেশত ব্যৱহৃত সৰ্বাধিক বেঁকা তৰোৱাল।
ৰেপিয়েৰ (Rapier): পাতল, দীঘল আৰু তীক্ষ্ণ ইউৰোপীয় তৰোৱাল, মূলত ডুয়েলিংৰ বাবে ব্যৱহৃত।
হেংদান: মোগল ৰাজত্বত ব্যৱহৃত তৰোৱাল। উদাহৰণস্বৰূপে লাচিত বৰফুকনে ব্যৱহাৰ কৰা তৰোৱাল।

সংস্কৃতি আৰু ধৰ্মত তৰোৱাল

জাপানত কাটানা সমুৰাইসকলৰ আত্মাৰ প্ৰতীক হিচাপে গণ্য কৰা হয়।
শিখ ধৰ্মত কৃপাণ এটা পবিত্ৰ অস্ত্ৰ, যাক ধৰ্মীয় অনুসৰণ হিচাপে পিন্ধা হয়।
ইছলামত তৰোৱাল জেহাদ আৰু সাহসিকতাৰ প্ৰতীক হিচাপে বিবেচিত।
মধ্যযুগীয় ইউৰোপত তৰোৱালক ৰাজকীয়তা, বীৰতা আৰু ন্যায়ৰ প্ৰতীক হিচাপে ব্যৱহাৰ কৰা হৈছিল।

আধুনিক যুগত তৰোৱাল

আধুনিক সময়ত তৰোৱাল যুদ্ধৰ অস্ত্ৰ হিচাপে ব্যৱহাৰ নহ’লেও, ইয়াক আনুষ্ঠানিকতা, সামৰিক কুচকাওঁজ, খেল, আৰু সংগ্ৰহৰ বস্তু হিচাপে ব্যৱহাৰ কৰা হয়।

তথ্যসূত্ৰ

শ্ৰেণী:অস্ত্ৰ
শ্ৰেণী:প্ৰযুক্তি
শ্ৰেণী:ইতিহাস
ছ’না নুৰিয়েভা

ছ’না নুৰিয়েভা ( ১৫ ডিচেম্বৰ ১৯১৫ – ১৯৮৬) এগৰাকী ছোভিয়েট বিমানচালক, ইউ এছ এছ আৰৰ উচ্চতম ছোভিয়েটৰ প্ৰথম সমাৱৰ্তনৰ ডেপুটি, প্ৰথম আজাৰবাইজানী মহিলা বিমানচালকসকলৰ ভিতৰত অন্যতম আছিল। ১৯৩২ চনত বাকু পাইলট ক্লাবৰপৰা স্নাতক ডিগ্ৰী লাভ কৰে নুৰিয়েভাই।
১৯৩২ চনৰপৰা ১৯৩৪ চনলৈকে তেওঁ বাকু এৰো ক্লাবত প্ৰশিক্ষক হিচাপে কাম কৰে। ১৯৪৫ চনৰপৰা নুৰিয়েভা চিপিএছইউৰ সদস্য আৰু বাকু পাইলট ক্লাবৰ সদস্য আছিল। ছ’না নুৰিয়েভা আছিল প্ৰথম আজাৰবাইজান মহিলা বিমানচালকসকলৰ ভিতৰত অন্যতম আৰু আজাৰবাইজান এছ এছ আৰৰ প্ৰথম মহিলা ডেপুটিসকলৰ ভিতৰত অন্যতম। তেওঁ আজাৰবাইজান এছ এছ আৰৰ অসামৰিক বিমান পৰিবহণ প্ৰশাসনত পাইলট হিচাপে কাম কৰিছিল।

১৯৬৮ চনৰপৰা তেওঁ ৰিপাব্লিকান চিগনিফিকেন্সৰৰ ব্যক্তিগত পেঞ্চনাৰ আৰু ১৯৭৮ চনৰপৰা ইউনিয়নৰ চিগনিফিকেন্সৰৰ ব্যক্তিগত পেঞ্চনাৰ।

ইউ এছ এছ আৰৰ উচ্চতম ছোভিয়েটৰ ১ম সমাৱৰ্তনৰ ডেপুটি হিচাপে নিৰ্বাচিত হয়।

অৰ্ডাৰ অৱ লেনিন (২৭ জানুৱাৰী, ১৯৩৬) আৰু অৰ্ডাৰ অৱ দ্য বেজ অৱ অনাৰৰ লগতে বিভিন্ন পদক লাভ কৰে। নুৰিয়েভাৰ বাবে কেইবাটাও ৰচনা আৰু কবিতা উৎসৰ্গিত কৰা হৈছে। ইয়াৰ উপৰি ছ’না নুৰিয়েভাক আজাৰবাইজান এছ এছ আৰৰ সন্মানীয় ডিপ্লমা প্ৰদান কৰা হয়।

তথ্যসূত্ৰ

শ্ৰেণী:মহিলা পাইলট
শ্ৰেণী:মৃত ব্যক্তি
শ্ৰেণী:ৰাছিয়াৰ ব্যক্তি
মাৰিয়া পিয়া আব্ৰাচিঅ’

মাৰিয়া পিয়া আব্ৰাচিঅ’ ইটালীৰ এগৰাকী ঔষধবিজ্ঞানী যিয়ে কোষীয় পৰ্যায়ত ঔষধৰ জৈৱ-ৰাসায়নিক প্ৰভাৱৰ ওপৰত গৱেষণা কৰে। সমগ্ৰ বিশ্বতে গৱেষণা কৰি আহিছে আৰু ২০০৬ চনৰ পৰা থমছন ৰয়টাৰে সৰ্বাধিক উদ্ধৃত বিজ্ঞানী হিচাপে নাম উল্লেখ কৰা বিজ্ঞানীসকলৰ ভিতৰত অন্যতম। ২০১৪ চনত তেওঁৰ ব্যক্তিগত বৈজ্ঞানিক সাফল্যৰ বাবে ইটালী ৰিপাব্লিকৰ অৰ্ডাৰ অৱ মেৰিটৰ সন্মান লাভ কৰে।

জীৱনী

মিলানত জন্মগ্ৰহণ কৰা মাৰিয়া পিয়া আব্ৰাচিঅ’ই তাতেই প্ৰাৰম্ভিক শিক্ষা সম্পূৰ্ণ কৰে। ১৯৭৯ চনত ফাৰ্মাচীত স্নাতকোত্তৰ ডিগ্ৰী লাভ কৰাৰ পিছত ১৯৮০ চনৰ পৰা ১৯৮১ চনলৈকে হিউষ্টনৰ ইউনিভাৰ্চিটি অৱ টেক্সাছ স্বাস্থ্য বিজ্ঞান কেন্দ্ৰত স্নাতকোত্তৰ ডিগ্ৰী লাভ কৰে। ১৯৮৪ চনত মিলান বিশ্ববিদ্যালয়ৰ পৰা বিষবিজ্ঞানত বিশেষজ্ঞতা, ১৯৮৮ চনত ৰোমত পৰীক্ষামূলক চিকিৎসা বিজ্ঞানত পি এইচ ডি আৰু ১৯৯২ চনৰ পৰা ১৯৯৩ চনলৈ ইউনিভাৰ্চিটি কলেজ লণ্ডনত সন্মানীয় গৱেষক হিচাপে ডক্টৰেট ডিগ্ৰীৰ পিছৰ অধ্যয়ন সম্পূৰ্ণ কৰে।

১৯৯৪ চনত তেওঁ পিউৰিনাৰ্জিক ৰিচেপ্টৰৰ নামকৰণ কৰা বিজ্ঞানী অধ্যাপক জিঅ'ফ্ৰে বাৰ্নষ্টকৰ সৈতে কাম কৰে আৰু তাৰ পিছত তেওঁ পিউৰিন ক্লাবৰ প্ৰতিষ্ঠাপক হয়, যিটো পিউৰিনাৰ্জিক সংক্ৰমণৰ পেথ'ফিজিঅ'লজী অধ্যয়ন কৰা আন্তঃৰাষ্ট্ৰীয় গৱেষকৰ বাবে এক অলাভজনক বৈজ্ঞানিক সংস্থা।

২০০৩ চনৰ পৰা তেওঁ ইটালীৰ ভিতৰত আৰু বিদেশৰ প্ৰতিষ্ঠানসমূহত বৈজ্ঞানিক গৱেষণাৰ উন্নতিৰ বাবে বিজ্ঞানীৰ এটা আন্তঃশাখা গোটৰ সৈতে কাম কৰি আহিছে। ২০০৬ চনত এব্ৰাচিঅ’ই আটলাণ্টাৰ ছ’চাইটি ফৰ নিউৰ’ছায়েন্সৰ বাবে অনুষ্ঠিত হোৱা এক আলোচনা চক্ৰত তথ্য দাঙি ধৰে যিয়ে ষ্ট্ৰোকৰ পিছত মগজুৰ ক্ষতি ৰোধ কৰিবলৈ কোষীয় পৰ্যায়ত জৈৱৰাসায়নিক যৌগ ব্যৱহাৰ কৰাৰ পদ্ধতিৰ উদাহৰণ দাঙি ধৰে। তেওঁৰ কামে প্ৰমাণ কৰিছে যে জি-প্ৰটিন-কাপল্ড ৰিচেপ্টৰ (GPCR) সমূহে কোষীয় আচৰণ নিয়ন্ত্ৰণ কৰাত ভূমিকা পালন কৰে।

বিভিন্ন বৈজ্ঞানিক শাখাৰ গৱেষণাৰ প্ৰচেষ্টাক একত্ৰিত কৰি বিজ্ঞানীসকলে পাৰ্কিনছন, এলঝেইমাৰ, মাল্টিপল স্ক্লেৰচিছ আৰু আনকি হাৰ্ট এটেক আৰু ষ্ট্ৰোক আদি স্নায়ুৰ অৱক্ষয়ী ৰোগৰ ওপৰত চকু ৰাখিছে যাতে বিভিন্ন ঔষধে জিপিচিআৰৰ সৈতে কেনে ক্ৰিয়া কৰে। এব্ৰাচিঅ'ই তেওঁৰ গৱেষণাৰ আৰম্ভণিতে চিনাক্ত কৰা এটা ৰিচেপ্টৰ, যাক জিপিআৰ১৭ বুলি কোৱা হয়, ই দেখুৱাইছে যে ই কিছুমান ঔষধৰ সৈতে প্ৰতিক্ৰিয়া কৰি মগজুৰ প্ৰদাহ হ্ৰাস কৰে আৰু স্মৃতিশক্তি আৰু শিক্ষণ ক্ষমতা উন্নত কৰে।

আব্ৰাচিঅ' মিলান বিশ্ববিদ্যালয়ৰ ফাৰ্মাক'লজীৰ পূৰ্ণ অধ্যাপক আৰু বিশ্ববিদ্যালয়খনৰ গৱেষণা মানৱ নিৰীক্ষণ কেন্দ্ৰত ১২ জনীয়া বৈজ্ঞানিক গৱেষকৰ এটা দল পৰিচালনা কৰে। তেওঁ প্ৰায় ১৫০খন বৈজ্ঞানিক গৱেষণা পত্ৰৰ লেখিকা বা সহ-লেখক আৰু ২০০৬ চনৰ পৰা থমছন ৰয়টাৰৰ অধিকাংশ উদ্ধৃত গৱেষকৰ তালিকাত তালিকাভুক্ত হৈছে। ২০১৪ চনত ইটালীৰ ৰাষ্ট্ৰপতি জৰ্জিঅ' নাপোলিটানোৱে তেওঁক ইটালী ৰিপাব্লিকৰ অৰ্ডাৰ অৱ মেৰিটৰ কমাণ্ডাৰ পৰ্যায়ৰ সন্মান প্ৰদান কৰে।

তথ্য সূত্ৰ

শ্ৰেণী:মহিলা বিজ্ঞানী
শ্ৰেণী:ইটালীৰ ব্যক্তি
এণ্টাৰ্কটিকা

এণ্টাৰ্কটিকা পৃথিৱী এখন মহাদেশ। কুমেৰু অৰ্থাৎ দক্ষিণ মেৰুত এই মহাদেশৰ অৱস্থিত, আৰু এই মহাদেশক পৰিবেষ্টন কৰি আছে দক্ষিণ মহাসাগৰ। এণ্টাৰ্কটিকা পৃথিৱীৰ দক্ষিণতম মহাদেশ হোৱাৰ লগতেই আটাইতকৈ শীতলতম আৰু শুষ্কতম মহাদেশ। ইয়াৰ গড় উচ্চতা আৰু বায়ুপ্ৰবাহবেগও মহাদেশবোৰৰ ভিতৰত সৰ্বাধিক।

এণ্টাৰ্কটিকা এক মৰুভূমি হিচাবে বিবেচনা কৰা হয়, কাৰণ ইয়াৰ বাৰ্ষিক বৃষ্টিপাত মাত্ৰ ২ ৰ পৰা ০ মিমি (৮ ইঞ্চি), ই কেবল উপকূলৰহে পৰিমাণ, ভিতৰৰ পৰিমাণ ইয়াতকৈও কম। ইয়াত স্থায়ীভাবে মানুহ বাস নকৰে, মহাদেশখনৰ বিভিন্ন স্থানত থকা গবেষণা ষ্টেচনসমূহত ১,০০০ ৰ পৰা ৫,০০০ মানুহ বছৰৰ বিভিন্ন সময়ত অৱস্থান কৰে। প্ৰবল শীতৰ বাবে উদ্ভিদ আৰু প্ৰাণী ইয়াত জীয়াই থকা কঠিন, কেবল পেঙ্গুইন, চিল, নেমাটোড, টাৰ্ডিগ্ৰেৰ, মাইট, বিভিন্ন প্ৰকাৰৰ শৈবাল, অন্যান্য অনুবিক্ষণীয় জীৱ আৰু তুন্দ্ৰাৰ উদ্ভিদসমূহে ইয়াৰ বাসিন্দা।

তথ্যসূত্ৰ

শ্ৰেণী:মহাদেশ